บสก.จีบแบงก์เข้าตลาดหุ้นคุยสร้างกำไร
บสก.จีบแบงก์ร่วมทุน ต่อยอดธุรกิจรับซื้อพอร์ตเอ็นพีเอเอ็นพีแอล พร้อมปล่อยกู้
28 ก.ย. 2555

บสก.จีบแบงก์ร่วมทุน ต่อยอดธุรกิจรับซื้อพอร์ตเอ็นพีเอเอ็นพีแอล พร้อมปล่อยกู้
นายกฤษณ์ เสสะเวช กรรมการผู้จัดการใหญ่คนใหม่ บริษัท บริหารสินทรัพย์กรุงเทพพาณิชย์ (บสก.) เปิดเผยถึงนโยบายหลังเข้ามารับตำแหน่งใหม่ว่า ต้องพยายามรักษาอัตราการเติบโตของสินทรัพย์ที่จะนำเข้ามาบริหารและกำไรแต่ปีละไม่ต่ำกว่า 1015% พร้อมทั้งผลักดันให้ บสก.เข้าจดทะเบียนในตลาดหลัก ทรัพย์ภายในไตรมาส 4 ของปี 2556 ซึ่งอยู่ระหว่างจ้างที่ปรึกษาการเงิน 
ทั้งนี้ การนำบริษัทเข้าจดทะเบียนในตลาดหลักทรัพย์ เพื่อระดมทุนที่มีต้นทุนต่ำและหาพันธมิตรบริษัทพัฒนาอสังหาริมทรัพย์และธนาคารพาณิชย์เข้ามาร่วมถือหุ้นด้วย จะทำให้ บสก.มีศักยภาพมากขึ้นที่จะรับซื้อเอ็นพีแอลและเอ็นพีเอของธนาคารมาบริหาร และต่อยอดให้ธนาคารปล่อยสินเชื่อให้กับลูกค้า 
ปัจจุบัน บสก.มีภาระหนี้คืนทุนตั๋วสัญญาใช้เงิน (พี/เอ็น) 4.1 หมื่นล้านบาท ภาระหนี้พี/เอ็นของบริษัท บริหารสินทรัพย์พญาไท 1.9 หมื่นล้านบาท ครบกำหนดชำระปี 2558 และภาระหนี้บรรษัทบริหารสินทรัพย์ไทย (บสท.) 1 หมื่นล้านบาท ที่จะครบกำหนดชำระอีก 5 ปี 
อย่างไรก็ตาม แม้ว่ายังไม่สามารถระดมทุนในตลาดหลักทรัพย์ บสก.ก็มีกระแสเงินสดที่จะชำระหนี้ได้ โดยแต่ละปีมีรายได้ 1.2 หมื่นล้านบาท จ่ายดอกเบี้ยและภาระเงินต้น 7,000 ล้านบาท เหลือเงินสด 2,000-4,000 ล้านบาท ที่จะขยายกิจการได้ และมีสัดส่วนหนี้สินต่อทุนต่ำที่ 1.6 เท่า 
สำหรับงวดเดือน ส.ค. บสก.มีกำไรสุทธิ 2,696 ล้านบาท และมีรายได้ 10,573 ล้านบาท จากปีนี้มีเป้าหมายรายได้ 1.2 หมื่นล้านบาท และกำไรสุทธิ 3,147 ล้านบาท และปัจจุบันมียอดเอ็นพีแอล 3.4 แสนล้านบาท และเอ็นพีเอ 4 หมื่นล้านบาท และอยู่ระหว่างการซื้อเอ็นพีแอลจากธนาคารกรุงศรีอยุธยาและธนาคารอาคารสงเคราะห์อีก 1 หมื่นล้านบาท